Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

ЗА изменение и допълнение на Закона за насърчаване на инвестициите
(обн., ДВ, бр. 97 от 1997 г.; попр., бр. 99 от 1997 г.; изм. и доп., бр. 29 и 153 от 1998 г., бр. 110 от 1999 г., бр. 28 от 2002 г., бр. 37 от 2004 г.; попр., бр. 40 от 2004 г.; изм. и доп., бр. 34, 59, 65, 80, 82 и 86 от 2006 г., бр. 42 и 53 от 2007 г., бр. 69 от 2008 г., бр. 41 и 82 от 2009 г., бр. 18, 88 и 100 от 2010 г., бр. 38, 45 и 82 от 2012 г., бр. 15, 16 и 66 от 2013 г., бр. 98 от 2014 г., бр. 14, 32 и 61 от 2015 г. и бр. 85 и 96 от 2017 г.)

§ 1. В чл. 12, ал. 2  т. 3 се изменя така:
„3. най-малко 80 на сто от приходите от изпълнявания инвестиционен проект да са от икономически дейности по т. 2 за срока по т. 8;“.
§ 2. В чл. 16, ал. 2 думите „във връзка със Закона за собствеността и ползването на земеделските земи“ се заличават. 
§ 3. В чл. 21 се правят следните изменения и допълнения:
1.	В ал. 2:

а) в т. 1 след думите „чл. 140, ал. 1“ се поставя запетая и се добавя „чл. 141, ал. 8, т. 2“;

б) точка 3 се отменя.

2.	В ал. 3:

а) в т. 1 думите „член 141, ал. 8, предложение първо“ се заменят с „член 141, ал. 8, т. 1“;
б) точка 2 се отменя.
§ 4. В § 1 от Допълнителните разпоредби се създава т. 17:
„17. „Елементи на техническата инфраструктура“ са елементи по смисъла на чл. 64, ал. 1 от Закона за устройство на територията.“

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 5. Навсякъде в закона думите „Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ, L 187/1 от 26 юни 2014 г.)“ и „Регламент (ЕС) № 651/2014“ се заменят съответно с „Регламент (ЕС) № 651/2014 на Комисията от 17 юни 
2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ, L 187/1 от 26 юни 2014 г.), изменен с Регламент (ЕС) 2017/1084 на Комисията от 14 юни 
2017 година за изменение на Регламент (ЕС) № 651/2014 по отношение на помощите за пристанищните и летищните инфраструктури, праговете за уведомяване за помощи за култура и опазване на културното наследство и помощи за спортни и мултифункционални инфраструктури за отдих, както и относно схемите за регионална оперативна помощ за най-отдалечените региони и за изменение на Регламент (ЕС) № 702/2014 по отношение на изчисляването на допустимите разходи (ОВ, L 156/1 от 20 юни 2017 г.)“ и „Регламент (ЕС) № 651/2014, изменен с Регламент (ЕС) № 2017/1084“.
§ 6. Схемата за регионална инвестиционна помощ и схемата за помощ за обучение, освободени от задължението за уведомяване в съответствие с Регламент (ЕС) № 651/2014, приложим към момента на влизането в сила на схемите, продължават да са в сила през шестмесечния период на приспособяване, считано от влизането в сила на Регламент (ЕС) 
№ 2017/1084, съгласно чл. 58, пар. 5 от Регламент (ЕС) № 651/2014, изменен с Регламент (ЕС) № 2017/1084.
§ 7. В срок два месеца от влизането в сила на този закон правилникът за прилагане на закона се привежда в съответствие с него и с Регламент (ЕС) № 651/2014, изменен с Регламент (ЕС) № 2017/1084.
§ 8. Изменените схема за регионална инвестиционна помощ и схема за помощ за обучение се прилагат за инвестиционните проекти и проектите за обучение, за които е издаден сертификат по реда на закона, преди влизането в сила на изменените схеми, ако проектите отговарят на всички условия, определени в тях.

§ 9. Законът влиза в сила от деня на обнародването му в „Държавен вестник”.

Законът е приет от 44-ото Народно събрание на ………………...… 2017 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

МОТИВИ

към проекта на Закон за изменение и допълнение на Закона за насърчаване на инвестициите

Изготвянето на настоящия проект е продиктувано от влизането в сила от 10 юли 2017 г. на Регламент (ЕС) 2017/1084, изменящ Регламент (ЕС) № 651/2014 (ОРГО), с който се въвеждат нови разпоредби срещу преместванията (член 14, параграф 16 и член 2, точка 61а от ОРГО) в схеми за регионална инвестиционна помощ съгласно ОРГО, които налагат изменения във всички схеми за регионална инвестиционна помощ, освободени от задължението за уведомяване по чл. 108, параграф 3 от Договора за функционирането на Европейския съюз, в съответствие с Регламент (ЕС) 
№ 651/2014, в шестмесечен срок от влизането в сила на Регламент (ЕС) 2017/1084. 
Към момента мерките за помощ за насърчаване на инвестициите, предоставяни по реда на Закона за насърчаване на инвестициите (ЗНИ), се прилагат като многосекторна схема за регионална инвестиционна помощ и схема за помощ за обучение в съответствие с изискванията на ЗНИ, Правилника за прилагане на ЗНИ (ППЗНИ) и Регламент (ЕС) № 651/2014. Измененията в ОРГО налагат приемането на промени в съществуващите две схеми за държавна помощ, като съгласно чл. 58, параграф 5 от Регламент (ЕС) № 651/2014, изменен с Регламент (ЕС) № 2017/1084, е предвиден шестмесечен период на приспособяване, в който съществуващите схеми остават в сила. 
Промяната в ЗНИ е свързана основно с актуализирането на наименованието на ОРГО чрез добавяне на изменящия го Регламент (ЕС) 2017/1084 на всички приложими места в текста на закона. Въвеждането на забраната срещу преместванията, т.е. прехвърлянето на същата или подобна дейност или на част от нея от предприятие в една от договарящите страни по Споразумението за Европейското икономическо пространство (ЕИП) към предприятието, в което се извършват подпомаганите инвестиции, на територията на друга договаряща страна по Споразумението за ЕИП, ще бъде изпълнено чрез последващи промени в ППЗНИ, които следва да влязат в сила в рамките на шестмесечния период на приспособяване. Инвестиционните проекти и проектите за обучение с издаден сертификат по ЗНИ преди влизането в сила на изменените схеми ще могат да продължат да бъдат насърчавани, ако отговарят на всички условия, определени в тях.
С приемането на промените ЗНИ ще бъде приведен в съответствие с промените в ОРГО. Приемането на проекта на акт ще позволи ефективното привличане и насърчаване на изпълнението на съществуващи и бъдещи значими за икономиката ни инвестиционни проекти с издаден сертификат по реда на ЗНИ на територията на страната посредством непрекъснатото предоставяне на финансови насърчителни мерки, които са важен инструмент на провежданата инвестиционна политика.
С проекта на акт се правят и други технически промени за прецизиране на съществуващи разпоредби на ЗНИ във връзка с възникнали запитвания от страна на инвеститори, кандидатстващи за издаване на сертификат и изпълняващи сертифицирани инвестиционни проекти, в т.ч.:
1.	Прецизира се изискването на чл. 12, ал. 2, т. 3 от ЗНИ най-малко 80 на сто от приходите от изпълнявания инвестиционен проект да са от насърчавани икономически дейности по реда на ЗНИ за три- или петгодишния срок на поддържане на инвестицията в зависимост от категорията на предприятието (малко и средно или голямо) в съответствие с допълнителните разяснения в чл. 2, ал. 3 от ППЗНИ. Съществуващият текст на разпоредбата създава предпоставки за разширено тълкуване на условието, доколкото под предприятието на инвеститора не се разглежда конкретния инвестиционен проект, а цялостната икономическа дейност на дружеството - като стопански субект (в случая малко и средно или голямо предприятие). Приемането на подобно тълкуване би ограничило неоправдано насърчаването на инвестиционни проекти за разширяване на дейността на съществуващи предприятия с нова дейност или с разширяване на обхвата на съществуваща дейност, доколкото приходите от новата/разширената дейност би следвало да формират 80 на сто от общите приходи на предприятието като стопански субект, което особено при инвестиционни проекти на големи предприятия би било в голяма част от случаите неизпълнимо.
2.	Прецизира се текстът на чл. 16, ал. 2 от ЗНИ, доколкото изискването за представяне на документ, който удостоверява предварителното съгласие на собственика на имота, е приложимо за всички случаи на заявяване на мярката по чл. 15, ал. 1, т. 3 или ал. 4 от ЗНИ, а не само във връзка с прилагането на специалния ред по Закона за собствеността и ползването на земеделските земи.    
3.	Прецизира се текстът на чл. 21 от ЗНИ, определящ реда и условията за прилагане на насърчителната мярка за осигуряване на съкратени срокове на административно обслужване на инвеститорите, във връзка с необходимостта от актуализиране и отменяне на съществуващи препратки към разпоредби на Закона за устройство на територията и Закона за опазване на околната среда, които са изменени през последните години и към настоящия момент са неприложими.

ЗА МИНИСТЪР-ПРЕДСЕДАТЕЛ:

    (Томислав Дончев)

Р Е П У Б Л И К А   Б Ъ Л Г А Р И Я
МИНИСТЕРСКИ СЪВЕТ

№……….………………….		
……………………. 2017 г.	ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА	

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение   .................. на Министерския съвет от 2017 г. проект на Закон за изменение и допълнение на Закона за насърчаване на инвестициите.

Приложения: 
1. Мотиви към проекта на Закон за изменение и допълнение на Закона за насърчаване на инвестициите.
2. Частична предварителна оценка на въздействието.
3. Справка от Министерството на правосъдието за съответствие с конвенцията за защита на правата на човека и основните свободи и с практиката на Европейския съд по правата на човека.

ЗА МИНИСТЪР-ПРЕДСЕДАТЕЛ:

    (Томислав Дончев)